
Europski parlament,
–	uzimajući u obzir Ugovor o funkcioniranju Europske unije, a posebno njegove članke 6. i 165., kojima se utvrđuju nadležnosti i djelovanja Unije u području sporta, posebno promicanje europskih sportskih pitanja, uzimajući u obzir posebnu prirodu sporta, njegove strukture koje se temelje na dobrovoljnim aktivnostima te njegovu društvenu i obrazovnu funkciju, te njegove članke 26. i 114., kojima se utvrđuju nadležnosti Unije u pogledu njegova unutarnjeg tržišta,
–	uzimajući u obzir Uredbu (EU) 2021/817 Europskog parlamenta i Vijeća od 20. svibnja 2021. o uspostavi programa Erasmus+: program Unije za obrazovanje i osposobljavanje, mlade i sport te o stavljanju izvan snage Uredbe (EU) br. 1288/2013[footnoteRef:1], a posebno njezino poglavlje IV. o sportu, [1:  	SL L 189, 28.5.2021., str. 1., ELI: http://data.europa.eu/eli/reg/2021/817/oj.] 

–	uzimajući u obzir komunikaciju Komisije od 11. srpnja 2007. naslovljenu „Bijela knjiga o sportu” (COM(2007)0391),
–	uzimajući u obzir komunikaciju Komisije od 18. siječnja 2011. pod nazivom „Razvoj europske dimenzije u sportu” (COM(2011)0012),
–	uzimajući u obzir svoju Rezoluciju od 2. veljače 2012. o europskoj dimenziji u sportu[footnoteRef:2]; [2:  	SL C 239 E, 20.8.2013., str. 46.] 

–	uzimajući obzir svoju Rezoluciju od 14. ožujka 2013. o namještanju utakmica i korupciji u sportu[footnoteRef:3], [3:  	SL C 36, 29.1.2016., str. 137.] 

–	uzimajući u obzir svoju Rezoluciju od 2. veljače 2017. o cjelovitom pristupu sportskoj politici: dobro upravljanje, dostupnost i integritet[footnoteRef:4], [4:  	SL C 252, 18.7.2018., str. 2.] 

–	uzimajući u obzir svoju Rezoluciju od 19. svibnja 2021. s preporukama Komisiji o izazovima organizatora sportskih događanja u digitalnom okruženju[footnoteRef:5], [5:  	SL C 15, 12.1.2022., str. 18.] 

–	uzimajući u obzir svoju Rezoluciju od 23. studenoga 2021. o politici EU-a u pogledu sporta: ocjena i mogući putevi naprijed[footnoteRef:6], [6:  	SL C 224, 8.6.2022., str. 2.] 

–	uzimajući u obzir studiju koju je zatražio Odbor za kulturu i obrazovanje naslovljenu „Sportska politika EU-a: ocjena i mogući putevi naprijed”, koju je u lipnju 2001. objavila Glavna uprava za unutarnju politiku[footnoteRef:7], [7:  	Studija – „Sportska politika EU-a: ocjena i mogući putevi naprijed”, Europski parlament, Glavna uprava za unutarnju politiku – Odjel za strukturnu i kohezijsku politiku, lipanj 2021.] 

–	uzimajući u obzir studiju Komisije naslovljenu „Studija o europskom modelu sporta”, objavljenu u travnju 2022.[footnoteRef:8], [8:  	Europska komisija: Glavna uprava za obrazovanje, mlade, sport i kulturu, Sennett, J., Le Gall, A., Kelly, G., Cottrill, R. i drugi, Studija o europskom modelu sporta – izvješće za Europsku komisiju, Ured za publikacije Europsku uniju, 2022., https://data.europa.eu/doi/10.2766/28433.] 

–	uzimajući u obzir Rezoluciju od 3. lipnja 2024. Vijeća i predstavnika vlada država članica, koji su se sastali unutar Vijeća, o planu rada Europske unije u području sporta (1. srpnja 2024. – 31. prosinca 2027.)[footnoteRef:9], [9:  	SL C, C/2024/3527, 3.6.2024., ELI: http://data.europa.eu/eli/C/2024/3527/oj.] 

–	uzimajući u obzir izvješće Komisije od 14. veljače 2024. o provedbi i relevantnosti plana rada Europske unije u području sporta za razdoblje 2021. – 2024. i Preporuku o međusektorskom promicanju tjelesne aktivnosti korisne za zdravlje (COM(2024)0073),
–	uzimajući u obzir Konvenciju Vijeća Europe o namještanju rezultata sportskih natjecanja (Konvencija iz Macolina), potpisanu 18. rujna 2014.,
–	uzimajući u obzir revidiranu Europsku povelju o sportu, koju je Vijeće Europe usvojilo 13. listopada 2021.,
–	uzimajući u obzir Međunarodnu povelju Organizacije UN-a za obrazovanje, znanost i kulturu (UNESCO) o tjelesnom odgoju, tjelesnoj aktivnosti i sportu iz 2015.,
–	uzimajući u obzir nedavne presude Suda EU-a koje se odnose na sport, uključujući predmete C-124/21 P, International Skating Union/Komisija[footnoteRef:10], C-680/21, Royal Antwerp Football Club/Union royale belge des sociétés de football association[footnoteRef:11], C-333/21, European Superleague Company/FIFA i UEFA[footnoteRef:12] te C-650/22, FIFA/BZ[footnoteRef:13], [10:  	Presuda Suda od 21. prosinca 2023., International Skating Union/Europska komisija, C-124/21 P, ECLI:EU:C:2023:1012.]  [11:  	Presuda Suda od 21. prosinca 2023., UL and SA Royal Antwerp Football Club/Union royale belge des sociétés de football association ASBL, C-680/21, ECLI:EU:C:2023:1010.]  [12:  	Presuda Suda od 21. prosinca 2023., European Superleague Company, SL/Fédération internationale de football association (FIFA) i Union of European Football Associations (UEFA), C-333/21, ECLI:EU:C:2023:1011.]  [13:  	Presuda Suda od 4. listopada 2024., Fédération internationale de football association (FIFA)/BZ, C‑650/22, ECLI:EU:C:2024:824.] 

–	uzimajući u obzir Rezoluciju Vijeća i predstavnika vlada država članica, koji su se sastali u okviru Vijeća, o ključnim značajkama europskog modela sporta, usvojenu 12. prosinca 2021.[footnoteRef:14], [14:  	SL C 501, 13.12.2021., str. 1.] 

–	uzimajući u obzir članak 55. Poslovnika,
–	uzimajući u obzir izvješće Odbora za kulturu i obrazovanje (A10-0157/2025),
A.	budući da je sport europsko javno dobro i u Europi ima sve veću društvenu, gospodarsku, političku i kulturnu vrijednost;
B.	budući da sport i tjelesna aktivnost imaju važnu ulogu u životu ljudi jer povezuju zajednice i ljude te poboljšavaju zdravlje i dobrobit;
C.	budući da sport i tjelesna aktivnost služe kao sredstva integracije i inkluzije te daju osjećaj pripadnosti zajednici, posebno za osobe s manje prilika;
D.	budući da sport i tjelesna aktivnost imaju ključnu ulogu u promicanju vrijednosti EU-a, kao što su demokracija, poštovanje, solidarnost, raznolikost i ravnopravnost;
E.	budući da se europski model sporta temelji na ključnim značajkama, kao što su načela solidarnosti, održivosti, integriteta, uključivosti, sportskih zasluga, teritorijalnosti i otvorenog natjecanja;
F.	budući da postoji potreba za održavanjem zdrave ravnoteže između natjecanja nacionalnih timova i natjecanja klubova;
G.	budući da europski model sporta obuhvaća profesionalni sport i sport na lokalnoj razini;
H.	budući da je sport pokretač kohezijske politike EU-a, posebno u ruralnim i udaljenim područjima u nepovoljnom položaju, koja nailaze na probleme zbog ograničenih sredstava, infrastrukture i smanjenja članstva;
I.	budući da se većina prihoda od sporta na lokalnoj razini temelji na plaćanjima građana, neplaćenom radu volontera, potpori lokalnih poduzeća i subvencijama općina;
J.	budući da europski model sporta obuhvaća razvoj ženskog sporta i promicanje rodne ravnopravnosti u sportu;
K.	budući da se bilježi zabrinjavajući pad broja volontera koji sudjeluju u sportu na lokalnoj razini;
L.	budući da se sportaši često suočavaju s nedovoljnom socijalnom zaštitom i sve većim intenzitetom u svojim sportskim rasporedima i kalendarima utakmica, kao i s izazovima kombiniranja obrazovanja i posla sa svojim sportskim karijerama;
M.	budući da nedavne presude Suda Europske unije pružaju priliku da politika EU-a još poboljša europski model sporta;
N.	budući da se sport suočava s brojnim izazovima, uključujući probleme povezane s upravljanjem, korupcijom, namještanjem utakmica, dopingom, internetskim piratstvom i diskriminacijom;
O.	budući da bi se prihodi koje organizatori sportskih događanja gube zbog internetskog piratstva sportskih sadržaja koji se prenose uživo mogli ponovno uložiti u sportski ekosustav EU-a;
P.	budući da u pogledu vlasništva postoje novi trendovi koji se razvijaju, kao što su oni koji proizlaze iz stranih ulaganja i višestrukog vlasništva u sportu;
Q.	budući da prijetnje prekomjerne komercijalizacije, isključivo profitnih modela vlasništva za zabavu i natjecanja ugrožavaju konkurentsku ravnotežu i integritet u profesionalnom sportu;
Europski model sporta: za društvo i poticanje uključivosti
1.	ponovno ističe svoju nepokolebljivu predanost obrani europskog modela sporta u kojem se sportom i tjelesnom aktivnošću ostvaruju društveni ciljevi te se njima doprinosi u svim ključnim područjima politika EU-a;
2.	uviđa potrebu za zaštitom europskog modela sporta, čime će se osigurati kontinuirani održivi razvoj sporta, od sporta i tjelesne aktivnosti na lokalnoj razini do razine profesionalnog sporta, te na regionalnoj, nacionalnoj i europskoj razini;
3.	naglašava potrebu za daljnjim razvojem europskog modela sporta u skladu s interesima građana, vrijednostima EU-a i političkim prioritetima, kao što su ravnopravnost, raznolikost, uključivost, održivost, zdravlje i dobrobit, europski socijalni model i konkurentnost EU-a;
4.	poziva sve dionike da pojačaju napore za promicanje sigurnog, uključivog i pravednog sporta dostupnoga svima, s naglaskom na promicanju rodne ravnopravnosti, borbi protiv svih oblika nasilja, diskriminacije i uznemiravanja te poboljšanju pristupačnosti sportske infrastrukture;
5.	u tom pogledu naglašava da je potrebno osigurati uključenost osoba s invaliditetom u sve sportske kontekste, uključujući njihovo sudjelovanje u postupcima upravljanja i donošenja odluka;
6.	ističe da se europski model sporta mora temeljiti na načelu sporta kao javnog dobra, osiguravajući da javno ulaganje u sport koristi društvu u obliku uključenosti, zdravlja, obrazovanja i socijalne kohezije;
7.	ističe ključnu ulogu tjelesne aktivnosti za sve, bez obzira na dob, ističući njezine neposredne i dugoročne koristi za tjelesno i mentalno zdravlje, kao i njezin doprinos razvoju i održavanju društvenih i životnih vještina ljudi;
8.	naglašava važnost promicanja tjelesne aktivnosti među djecom i mladima, uključujući sudjelovanje sportaša i parasportaša kao uzora, te poziva na povećanje ulaganja u potrebnu školsku sportsku infrastrukturu, kvalitetan tjelesni odgoj i izvannastavne sportske programe;
9.	naglašava preventivnu ulogu sporta u rješavanju problema društvene izolacije, nasilja i radikalizacije mladih te ističe potrebu da ih se zaštiti od svih oblika zlostavljanja u sportu;
10.	ističe ključnu ulogu volontera u sportu i poziva Komisiju da zajedno s državama članicama izradi preporuke za potporu i poticanje volontiranja u sportu, uključujući smjernice za privlačenje, priznavanje i zadržavanje volontera u sportu, i za sport na lokalnoj razini i za profesionalni sport;
11.	uviđa da je sport na lokalnoj razini u Europi obilježen snažnim angažmanom civilnog društva s klubovima i udrugama ukorijenjenima u zajednici koji se temelji na volontiranju;
Europski model sporta: za vrijednosti i solidarnost u EU-u 
12.	naglašava temeljnu važnost načela solidarnosti kako bi se osiguralo da sport služi interesima i promiče interese svih, a ne dobiti nekolicine, te ponovno ističe da je potrebno učinkovitijim mehanizmima financijske solidarnosti jačati veze između profesionalnog sporta i sporta na lokalnoj razini kako bi se optimirao njegov razvoj;
13.	poziva Komisiju da potakne sportska upravljačka tijela na provedbu mehanizama i politika za razvoj mladih čiji je cilj nagrađivanje klubova za treniranje igrača koji doprinose trajnom uspjehu profesionalnih natjecanja, čime bi se osigurala dugoročna konkurentnost sportskog sektora;
14.	poziva Komisiju da predstavi studiju u kojoj će prikazati postojeće mehanizme financijske solidarnosti i programe preraspodjele koji obuhvaćaju različite sportove i razine unutar EU-a te ih popratiti preporukama za njihov daljnji razvoj;
15.	u tom pogledu poziva Komisiju da podrži pravnu sigurnost za sportska upravljačka tijela i istraži potrebu za mehanizmima preraspodjele između velikih i malih liga, klubova ili natjecanja te u različitim disciplinama, uključujući sport mladih;
16.	naglašava potrebu za znatnim povećanjem sredstava za sport i tjelesnu aktivnost, posebno u okviru programa Erasmus+ za razdoblje od 2028. do 2034., u skladu s postojećim horizontalnim prioritetima, te za poticanjem daljnjeg povezivanja drugih programa i fondova;
17.	uviđa potencijalnu vodeću ulogu programa Erasmus+ u pružanju financijske potpore sportskim organizacijama na lokalnoj razini i pozitivan učinak programa na građane i društvo;
18.	poziva Komisiju da izradi pristupačne i opsežne programe financiranja za sportske klubove i organizacije s jasnim i pristupačnim mehanizmima kojima će se osigurati da izdvojena sredstva dopru do lokalne razine;
19.	poziva Komisiju i države članice da podupru ulaganja u sigurnu i pristupačnu sportsku infrastrukturu na svim razinama putem fondova EU-a kao što je Europski fond za regionalni razvoj, s posebnim naglaskom na ruralnim i urbanim četvrtima u nepovoljnom položaju;
20.	smatra da su propisi o financijskoj održivosti ključni u sportu kako bi se osigurala dugoročna održivost i integritet profesionalnog sporta unutar EU-a; potiče Komisiju i države članice da promiču standarde dosljednog financijskog upravljanja u svim profesionalnim sportovima te naglašava potrebu za učinkovitom provedbom i ažuriranjem tih mjera, uključujući odgovarajući nadzor nad plaćama sportaša;
21.	apelira na države članice da nastave ustrajati u tome da se dodjela prava organiziranja velikih sportskih događanja temelji na zaslugama i da organizatori i sponzori poštuju vrijednosti europskog modela sporta, uključujući ljudska prava, demokratske vrijednosti i održivost;
22.	poziva Komisiju i države članice da potiču odgovornost za okoliš i prilagodbu klimatskim promjenama u sportu, uključujući održivu opremu i upravljanje sportskom infrastrukturom, organizaciju događanja uz odgovornost za razine ugljika i obrazovanje o okolišu putem sporta;
23.	prima na znanje rastući trend stranih ulaganja i vlasništva u europskom sportu te poziva Komisiju da uzme u obzir utjecaj toga trenda pri podupiranju napora za očuvanje financijskog integriteta i konkurentne ravnoteže europskog sporta;
24.	uviđa rizike organiziranog i financijskog kriminala u sportu i smatra da se mora zajamčiti stroga dubinska analiza ulaganja i vlasništva u europskom sportu, među ostalim proširenjem okvira EU-a za sprečavanje pranja novca kako bi se obuhvatio profesionalni sport;
25.	osuđuje sve oblike namještanja utakmica, koje ugrožava integritet i poštenu igru, te poziva države članice i sportska tijela da ojačaju preventivne mjere pojačanim praćenjem, obrazovnim kampanjama i suradnjom s tijelima kaznenog progona;
26.	potiče Vijeće da prekine zastoj u potpisivanju i ratifikaciji Konvencije Vijeća Europe o manipulaciji sportskim natjecanjima;
27.	ističe da je na razini EU-a potrebno riješiti sve veći problem dopinga na svim razinama sporta s pomoću obrazovnih kampanja i kampanja podizanja razine osviještenosti;
28.	potiče Komisiju i države članice da pojačaju mjere protiv internetskog piratstva i poziva Komisiju da iznese prijedlog ciljanog zakonodavstva za rješavanje problema internetskog piratstva sportskih i drugih sadržaja koji se prenose uživo, među ostalim jačanjem mehanizama digitalne provedbe, primjenom obveza poznavanja svojeg poslovnog klijenta, promicanjem suradnje s internetskim platformama i podizanjem razine osviještenosti među potrošačima;
29.	ističe porast dinamičnog određivanja cijena karata, što može otežati pristupačnost sportskih događanja u Europi, te poziva na pomno praćenje usklađenosti sudionika na tržištu sa zakonodavstvom EU-a;
Europski model sporta: za promicanje kolektivnog upravljanja, prava sportaša i navijača 
30.	uviđa da je autonomija sporta uvjetovana dobrim upravljanjem te poziva međunarodne, europske i nacionalne sportske organizacije te predstavničke organizacije dionika da primjenjuju najviše standarde upravljanja, integriteta i transparentnosti uz odgovarajući sustav provjere i ravnoteže radi osiguravanja snošenja odgovornosti;
31.	poziva Komisiju da preispita učinkovitost i dosljednost aktualnih mjera EU-a u tim područjima te da razvije ciljane mjere i odgovore politika kako bi se riješili ustrajni izazovi;
32.	traži pristup temeljen na suradnji između sportskih organizacija i javnih tijela kako bi se poštovali ti standardi i osiguralo da sport ostane pouzdan, siguran i etički prostor za sve sudionike;
33.	naglašava da je važno osigurati da sve institucije, sportska upravljačka tijela i dionici poštuju načela utvrđena u sudskoj praksi Suda EU-a u području sporta;
34.	pozdravlja napore upravljačkih tijela u pogledu kolektivnog upravljanja i potiče ih da poduzmu daljnje korake za jačanje zastupljenosti dionika u donošenju odluka, s posebnom predanošću uključivanju sportaša i navijača;
35.	potiče sportska upravljačka tijela da provedu daljnje mjere za ravnopravnost, raznolikost i uključivost, posebno kako bi se riješio problem nedovoljne zastupljenosti žena i manjina na vodećim položajima;
36.	naglašava potrebu za standardima i provjerama reprezentativnosti kao preduvjeta za uključivanje organizacija dionika u procese upravljanja;
37.	poziva Komisiju da promiče socijalni dijalog u sportu kao ključni postupak donošenja odluka u skladu s načelima dobrog upravljanja te da poboljša reprezentativnost i uključivost sporta;
38.	predlaže da se Komisija savjetuje s relevantnim dionicima o osnivanju Odbora EU-a za socijalni dijalog u području profesionalnog sporta;
39.	traži od institucija EU-a da štite i promiču temeljna prava sportaša i drugih radnika u sportskom sektoru, uključujući socijalna prava i zaštitu, kao što su sloboda udruživanja, kolektivno pregovaranje, nediskriminacija, pristojni radni uvjeti, sigurnosne mjere te zdravlje na radu, posebno u pogledu trudnoće i rodiljnog dopusta, a države članice da ih provode;
40.	ističe potrebu za proaktivnim upravljanjem rizicima u razvoju i nadzoru politika sigurnosti i zdravlja na radu, uključujući čimbenike kao što su putovanja, kalendari utakmica i natjecanja koja se preklapaju;
41.	traži od institucija EU-a i država članica da u partnerstvu s relevantnim organizacijama kao što su povjerenstva i udruge sportaša dodatno podrže inicijative povezane s dvojnom karijerom, cjeloživotnim učenjem, razdobljem nakon umirovljenja, osobnim razvojem i mentalnim zdravljem sportaša;
42.	naglašava da su sportski kalendari postali intenzivniji zbog povećanja broja europskih i međunarodnih utakmica i natjecanja te poziva na uključivanje svih dionika u postupke donošenja odluka o kalendaru kako bi se izbjegla preklapanja;
43.	podupire pravo sportaša da slobodno predstavljaju svoje zemlje i ističe da bi klubovi trebali biti dužni pustiti sportaše da sudjeluju u nacionalnim timovima;
44.	poziva sportska upravljačka tijela da spriječe da se utakmice domaćih natjecanja održavaju u inozemstvu;
45.	uviđa važnost međunarodnih tijela u osiguravanju transparentnog i pravednog sustava transfera u skladu s pravom EU-a i europskim specifičnostima te traži da se stavi snažan naglasak na zaštitu prava sportaša u svim sportovima, s posebnim naglaskom na maloljetnicima;
46.	skreće pozornost na istaknutu ulogu sportskih agenata ili posrednika i na neuravnotežen odnos koji može postojati između njih i mladih sportaša te naglašava da je potreban pristup utemeljen na pravilima;
Europski model sporta: kako politika EU-a može osnažiti i zaštititi 
47.	poziva Komisiju da predstavi dugoročnu strategiju za politiku sporta i tjelesne aktivnosti kao odgovor na snažan politički poticaj država članica i institucija EU-a, s naglaskom na ključnim značajkama europskog modela sporta, te da predloži konkretne mjere u tom pogledu;
48.	podržava postojeći dijalog o sportskoj politici i poziva Komisiju da osigura aktivno sudjelovanje u raspravama na razini EU-a te na nacionalnoj i lokalnoj razini, uz uključivanje svih relevantnih dionika u oblikovanje dugoročnih strategija;
49.	poziva Komisiju i države članice da podrže prikupljanje podataka i donošenje politika na temelju dokaza kako bi se ojačala uloga sporta kao doprinosa ciljevima politike EU-a;
50.	poziva Komisiju da ispuni svoju ulogu čuvarice Ugovora u jednom od najvažnijih socijalnih i gospodarskih sektora EU-a aktivnim praćenjem i rješavanjem prijetnji, na svim razinama, europskom modelu sporta utemeljenom na vrijednostima, uključujući odcijepljena natjecanja koja ugrožavaju cjelokupni sportski ekosustav;
51.	potiče Komisiju da upotrijebi sve odgovarajuće alate koji su joj na raspolaganju kako bi zaštitila europski sportski sektor od svih inicijativa usmjerenih na njegovo slabljenje i preusmjeravanje vrijednosti koju stvara izvan Europe;
52.	ponovno potvrđuje specifičnu prirodu sporta uz istodobno poštovanje prava EU-a i uviđa da ne postoji univerzalni način primjene europskog modela sporta u različitim sportovima;
53.	u tom pogledu naglašava da je potrebno zaštititi vertikalnu prirodu europskog modela sporta, pri čemu se promicanje u višu ili vraćanje u nižu ligu odvijaju na nacionalnoj razini, a godišnji rezultati u domaćim ligama jedini su kriterij za kvalificiranje u europska natjecanja;
54.	poziva Komisiju da pruži jasne smjernice o primjeni prava EU-a, uključujući pravo tržišnog natjecanja, na sportski sektor, također u svjetlu nedavnih presuda Suda Europske unije;
°
°	°
55.	nalaže svojoj predsjednici da ovu Rezoluciju proslijedi Vijeću i Komisiji.



image1.png




